06.11.2019
Абҵарамза 6 рзы Аҧсны Аҳәынҭқарра Ахада Рауль Ҳаџьымба Аҧснытәи аҳәынҭқарратә телерадиоеилахәыра аколлектив Аҧснытәи аҳәынҭқарратә телехәаҧшра аҧҵара амш рыдиныҳәалеит.
Адныҳәалара атекст аҟны, ҷыдала, иҳәоуп:
«1978 шықәса абҵарамза 6 инаркны аусура иалагаз Аҧсуа телехәаҧшра аҧҵара амилаҭ-хақәиҭратә қәҧара аҩныҵҟа акрызҵазкуа аамҭаны иҟалеит. Ари аҭоурыхтә хҭыс Аҧсны жәлар рҭоурых, ркультура, ргәыҵхақәа ирызку аинформациа мҽхакы ҭбаала рыларҵәаразы алшара рнаҭеит.
Ателехәаҧшреи арадиодырраҭареи рроль дуӡӡоуп Аҧсны Аҳәынҭқарра ахақәиҭреи ахьыҧшымреи рзы азеиҧшмилаҭтә қәҧара атәы инарҭбааны раарҧшраҟны. Ҳара ҳхырхәоит Аҧсны Аџьынџьтәылатә еибашьраҟны иҭахаз ателехәаҧшра аусзуҩцәа ргәалашәара аҿаҧхьа.
Имариаӡам амедиатә хархәагақәа рзы иахьатәи адунеи иқәнаргыло азҵаарақәа инарықәыршәаны, аамҭа иаҵамхакәа аусура. Ауаажәларра аҭахрақәа рынагӡара зылшо аинформациатә аалыҵқәа раҧҵара, иааиҧмырҟьаӡакәа атема ҿыцқәа рышьҭыхра, аҿиаразы алшара ҿыцқәа рыҧшаара, — ари зегьы аҳәынҭқарратә телеканал аколлектив тәамҩахә змам русурала имҩаҧысуеит.
Гәык-ҧсыкала ишәзеиҕьасшьоит агәабзиара, ақәҿиарақәа, арҿиаратә гәазыҳәара».